ब्रह्माजी अहल्या कए सबसे सुंदर स्त्री बनेने छलाह । सभटा देवता हुनका स विवाह करबाक इक्षुक छल । तखन ब्रह्माजी एकटा शर्त राखलथि जे सबसे पहिने त्रिलोक क भ्रमण करि एताह वैह अहल्या क वरण करताह । इंद्र अपन सभटा चमत्कारी शक्ति स सबसे पहिने त्रिलोक भ्रमण कए एलाह । मुदा तखने नारद ब्रह्माजी कए बतौलथि की ऋषि गौतम इंद्र से पहिने त्रिलोक भ्रमण कए लेने छथि । नारदजी ब्रह्माजी कए बतेलथि की अपन दैनिक पूजा क्रम मे ऋषि गौतम गौ माता क परिक्रमा करि रहल छलाह ओहि समय ओ गौ माता बछडा कए जन्म देलथि । वेदानुसार एहि अवस्था मे गौ क परिक्रमा करब त्रिलोक परिक्रमा समान होएत अछि । एहि तरह माता अहल्या क शादी अत्रि ऋषि क पुत्र ऋषि गौतम स भेलथि ।
 महासती अहल्या गायत्रीनिष्ठ, न्याय सूत्रप्रणेता, महामुनि गौतम क धर्मपत्नी छलीह । कमतौल स दक्षिण - पूर्व अहियारी गाँव अछि, ओतहिं गौतम ऋषि क आश्रम अछि । एक समय क गप अछि मिथिला मे दुर्भिक्ष भए गेल । पानि लेल हाहाकार मचि गेल । मिथिला क ई दशा देख गौतम ऋषि वरूण देव क उग्र तपस्या केलाह । तपस्या स प्रसन्न भेलापर वरूण देव प्रकट भेलाह आओर वरदान मांगबाक लेल कहलाह । गौतम निवेदन केलथि कि मिथिला कए जलदान दकए मिथिला क रक्षा करियौन । एहि पर वरूण देव कहलाह ई हमर वश कए गप नहि अछि । एहि पर चिन्तित भए गौतम वरूण देव से कहलथि कि हम एकटा कुण्ड खोदैत छी अहाँ एहन कृपा करू जे ओहि मे पानिक कहियो कमी नहि होए । वरूण तथास्तु कहिकए अंतर्धान भए गेलाह । ऋषि एकटा कुण्ड खुन्हलक । वरूण देव क कृपा स कुण्ड पानि स लबालब भरि गेल । पानि क लोभ मे कैकटा ऋषि गौतम क कुटिया लग कुटी बनाकए रहय लागल । ऋषि क पत्नी अहल्या क पतिभक्ति देखि सभटा ऋषि मने मन जरय लगलाह । अहल्या जतेक सुदंर छलीह, ओतबे स्वमीभक्त , ऋषिगण हुनकर स्वामी भक्ति स हार्दिक द्वेश रखैत छलाह । देवता क राजा इंद्र त किनको तपस्या स प्रसन्न होएते नहि छलाह, अपितु हुनकर अपन आसन कए खतरा देखा जाएत छथि । संगे अहल्या क सुदंरता पर ओ आसक्त भए गेल रहथि । एक दिन सुअवसर देखिकए इन्द्र गौतम क रूप मे अहल्या लग एलाह । अहिल्या पहिने त गौतमरूपी इन्द्र कए चिन्ही न सकलीह आओर ओ इन्द्र क संगे कामरत भए गेलीह । हुनकर एहि अज्ञात अपराध पर गौतम कुपित भए कए हुनका श्राप दए देलाह - जाउ पत्थर क बनि जाउ । पति क कठोर वचन सुनि अहल्या गौतम क पाइर पर लोटय लगलीह । ऋषि जखन ध्यानस्थ भेलाह तखन हुनका पता चलल कि गलती अहल्या क नहि छथि मुदा, "मृषा न होहि देव ऋषि वाणी "। गौतम ऋषि अहल्या स कहलथि जाउ श्रीरामचंद्र अहाँक उद्धार करत । त्रेता मे रामे स अहल्या क उद्धार भेल आओर अहल्या स्वामी क लग घुरि सकलीह । इतिहास में महासती अहिल्या पतिधर्म क लेल एकटा मिसाल बनिकए रहि गेलीह । 